Document ID: 32013R0297

NEUVOSTON ASETUS (EU) N:o 297/2013,
annettu 27 päivänä maaliskuuta 2013,
asetusten (EU) N:o 44/2012, (EU) N:o 39/2013 ja (EU) N:o 40/2013 muuttamisesta tiettyjen kalastusmahdollisuuksien osalta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,
ottaa huomioon Euroopan komission ehdotuksen,
sekä katsoo seuraavaa:
(1)
Elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetussa neuvoston asetuksessa (EY) N:o 2371/2002 (1) edellytetään, että unionin toimenpiteet, jotka koskevat vesialueille pääsyä ja vesiluonnonvarojen käyttöoikeutta sekä kestävän kalastustoiminnan harjoittamista, vahvistetaan ottaen huomioon käytettävissä olevat tieteelliset, tekniset ja taloudelliset lausunnot sekä erityisesti tieteellis-teknis-taloudellisen kalastuskomitean (STECF) laatimat kertomukset ja alueellisilta neuvoa-antavilta toimikunnilta saadut lausunnot.
(2)
Neuvoston tehtävänä on hyväksyä kalastusmahdollisuuksien vahvistamiseen ja jakamiseen liittyviä toimenpiteitä sekä tarvittaessa eräitä niihin toiminnallisesti liittyviä edellytyksiä. Kalastusmahdollisuudet olisi jaettava jäsenvaltioiden kesken siten, että varmistetaan kunkin jäsenvaltion kalastustoiminnan suhteellinen vakaus kunkin kalakannan tai kalastuksen osalta ja ottaen asianmukaisesti huomioon asetuksessa (EY) N:o 2371/2002 vahvistetut yhteisen kalastuspolitiikan tavoitteet.
(3)
Neuvosto on asetuksella (EU) N:o 44/2012 (2) vahvistanut Euroopan unionin vesillä ja Euroopan unionin aluksiin tietyillä Euroopan unionin ulkopuolisilla vesillä sovellettavat kalastusmahdollisuudet tiettyjen kalakantojen ja kalakantaryhmien osalta vuodeksi 2012. Neuvosto on asetuksilla (EU) N:o 39/2013 (3) ja (EU) N:o 40/2013 (4) vahvistanut Euroopan unionin vesillä ja Euroopan unionin aluksiin tietyillä Euroopan unionin ulkopuolisilla vesillä sovellettavat kalastusmahdollisuudet tiettyjen kalakantojen ja kalakantaryhmien osalta vuodeksi 2013..
(4)
On asianmukaista selventää asetuksessa (EU) N:o 39/2013 olevaa piikkimakrillin kalastusmahdollisuuksia alueilla VIIIc ja IX koskevaa erityisedellytystä.
(5)
Unioni sai vuonna 2012 käyttöönsä grönlanninpallasta koskevia lisäkalastusmahdollisuuksia NAFO-alueella 3LMNO sen johdosta, että kiintiöitä siirrettiin unionin ja Luoteis-Atlantin kalastusjärjestön (NAFO) muiden sopimuspuolten välillä. Asetuksen (EU) N:o 44/2012 liite I C olisi sen johdosta muutettava vuoden 2012 osalta 1 päivästä tammikuuta 2012 näiden uusien kalastusmahdollisuuksien huomioon ottamiseksi. Nämä muutokset koskevat ainoastaan vuotta 2012, eikä niillä ole vaikutusta suhteellisen vakauden periaatteeseen.
(6)
EU:n ja Norjan alusten kalastusmahdollisuudet ja pääsyedellytykset toistensa vesialueiden kalavaroihin vahvistetaan vuosittain niiden kalastusoikeuksia koskevien neuvottelujen tuloksena, jotka käydään Norjan kanssa tehdyn kahdenvälisen kalastussopimuksen (5) mukaisesti.. Koska vuoden 2013 järjestelyjä koskevia neuvotteluja ei ollut vielä saatu päätökseen, asetuksella (EU) N:o 40/2013 vahvistettiin asianomaisten kantojen osalta väliaikaisia kalastusmahdollisuuksia. Neuvottelut Norjan kanssa on saatu päätökseen 18 päivänä tammikuuta 2013. On asianmukaista, että asetuksen (EU) N:o 40/2013 asianomaiset säännökset muutetaan tämän mukaisesti.
(7)
Asetuksen (EU) N:o 40/2013 liitteessä I A on säädetty Kansainvälisen merentutkimusneuvoston (ICES) alueetta IIIa ja ICES-alueilla IIa ja IV sijaitsevia EU:n vesiä koskevia väliaikaisia tuulenkalan saalisrajoituksia. ICES julkaisi helmikuussa 2013 tieteellisen lausunnon tuulenkalakannasta ICES-alueilla IIa ja IIIa ja ICES-suuralueella IV sijaitsevilla EU:n vesillä. Tuon lausunnon mukaisesti saalisrajoitus kalastuksenhoitoalueella 1 olisi vahvistettava 224 544 tonniksi ja kalastuksenhoitoalueella 2 se olisi vahvistettava 17 544 tonniksi. Kalastuksenhoitoalueella 3 ICES suosittaa 78 331 tonnin kokonaissaalisrajoitusta. Koska kalastuksenhoitoalueeseen 3 kuuluu sekä EU:n ja Norjan saaliita, unionin rajoitus tällä alueella olisi asetettava enintään 40 000 tonniin. Kalastuksenhoitoalueilla 4 ja 6 ICES ei pystynyt riittämättömien saalis- ja tilastotietojen vuoksi suorittamaan ikäperusteista arviointia. Tämän johdosta on asianmukaista samantapaisessa tilanteessa olevien muiden kantojen osalta hyväksyttyä lähestymistapaa noudattaen asettaa kalastuksenhoitoalueen 4 saalisrajoitus 4 000 tonniin ja kalastuksenhoitoalueen 6 saalisrajoitus 336 tonniin, mikä merkitsee 20 prosentin vähennystä verrattuna vuoden 2012 saalisrajoituksiin näillä alueilla. ICESin lausunnon mukaisesti kalastuksenhoitoalueilla 5 ja 7 saalisrajoitukset on syytä asettaa nollaan. Ottaen huomioon, että tuulenkala on kanta, joka on Norjan kanssa yhteinen, ja tuulenkalan saatavuus EU:n vesillä vuonna 2013, on asianmukaista säätää Norjan kanssa tapahtuvasta kiintiöiden vaihdosta. Tämän johdosta olisi unionin osuudesta suurimpaan sallittuun saaliiseen (TAC) Norjalle osoitettu määrä vahvistettava 22 450 tonnin tasolle tuulenkalaa kalastuksenhoitoalueella 1 vastineeksi 1 769 tonnista Pohjois-Norjan turskaa, 131 tonnista Pohjois-Norjan koljaa, 250 tonnista Pohjanmeren punakampelaa ja 95 tonnista Pohjanmeren molvaa. Sen vuoksi asetuksen (EU) N:o 40/2013 liite I A olisi muutettava tämän mukaisesti.
(8)
Länsi- ja Keski-Tyynenmeren kalastuskomission (WCPFC) yhdeksännessä vuosikokouksessa, joka pidettiin Manilassa 2-9 päivänä joulukuuta 2012, hyväksyttiin isosilmätonnikalalle, keltaevätonnikalalle ja boniitille uusia suojelu- ja hoitotoimenpiteitä, jotka koskevat pyyntiponnistuksen rajoittamista, sekä kalojen yhteenkokoamiseen käytettäviltä välineiltä (FAD) suljettua pyyntikieltoaluetta koskevia toimenpiteitä. Lisäksi WCPFC:ssa sovittiin WCPFC:n ja Amerikan trooppisten tonnikalojen suojelukomission (IATTC) päällekkäisaluetta koskevista hoitotoimenpiteistä. Näiden toimenpiteiden mukaisesti EU:n alusten, jotka on merkitty kummankin järjestön rekisteriin, on päällekkäisalueella kalastaessaan noudatettava ainoastaan IATTC:n suojelu- ja hoitotoimenpiteitä, joista säädetään asetuksessa (EU) N:o 40/2013. Nämä WCPFC:n toimenpiteet olisi pantava täytäntöön unionin oikeudessa.
(9)
Kansainvälisen Atlantin tonnikalojen suojelukomission (ICCAT) miekkakalan suojelua koskevien määräysten mukaan unioni voi lukea enintään 200 tonnia Pohjois-Atlantilla pyytämästään miekkakalasaaliista Etelä-Atlantin pyytämättä jääneeseen miekkakalakiintiöön. Lisäksi unioni voi lukea enintään 200 tonnia Etelä-Atlantin kalastuksenhoitoalueella pyytämästään miekkakalasaaliista Pohjois-Atlantin pyytämättä jääneeseen miekkakalakiintiöönsä. Nämä määräykset olisi pantava täytäntöön unionin oikeudessa.
(10)
Etelä-Tyynenmeren alueellinen kalastusjärjestö (SPRFMO) on ensimmäisessä, vuonna 2013 pidetyssä vuosikokouksessaan vahvistanut kalastusmahdollisuuksia, jotka muodostuvat perunpiikkimakrillin suurimmista sallituista saaliista, tähän kalastukseen liittyvää ilmoittamista koskeva muutos mukaan luettuna, sekä pelagisten lajien ja pohjakalalajien pyyntiponnistuksen rajoituksista. Nämä määräykset olisi pantava täytäntöön unionin oikeudessa.
(11)
Asetuksia (EU) N:o 39/2013 ja (EU) N:o 40/2013 sovelletaan pääsääntöisesti 1 päivästä tammikuuta 2013. Tätä asetusta olisi sovellettava edellä mainittuihin asetuksiin tehtävien muutosten osalta 1 päivästä tammikuuta 2013. Tällainen taannehtiva soveltaminen ei rajoita oikeusvarmuuden ja luottamuksen suojan periaatteiden soveltamista, sillä asianomaisia kalastusmahdollisuuksia ei ole vielä käytetty loppuun. Muutosta, joka tehdään asetukseen (EU) 44/2012, olisi sovellettava 1 päivästä tammikuuta 2012. Koska eräiden saalisrajoitusten muutokset vaikuttavat taloudelliseen toimintaan ja EU:n alusten kalastuskauden suunnitteluun, on välttämätöntä muuttaa kiireisesti asetuksia (EU) N:o 44/2012, (EU) N:o 39/2013 ja (EU) N:o 40/2013. Samasta syystä tämän asetuksen olisi tultava voimaan välittömästi sen julkaisemisen jälkeen,
ON HYVÄKSYNYT TÄMÄN ASETUKSEN:
1 artikla
Asetuksen (EU) N:o 44/2012 muutokset
Muutetaan asetuksen (EU) N:o 44/2012 liite I C tämän asetuksen liitteessä I esitetyn mukaisesti.
2 artikla
Asetuksen (EU) N:o 39/2013 muutokset
Muutetaan asetuksen (EU) N:o 39/2013 liite I tämän asetuksen liitteessä II esitetyn mukaisesti.
3 artikla
Asetuksen (EU) N:o 40/2013 muutokset
Muutetaan asetus (EU) N:o 40/2013 seuraavasti:
1)
Lisätään 4 artiklaan alakohta seuraavasti:
"n)
‧IATTC:n ja WCPFC:n päällekkäisalueella‧ tarkoitetaan seuraavien rajaamaa maantieteellistä aluetta:
-
pituuspiiri 150 ° W,
-
pituuspiiri 130 ° W,
-
leveyspiiri 4 ° S,
-
leveyspiiri 50 ° S."
2)
Korvataan 24 artikla seuraavasti:
"24 artikla
Pelaginen kalastus - kapasiteetin rajoittaminen
Jäsenvaltioiden, jotka ovat harjoittaneet vuosina 2007, 2008 tai 2009 aktiivisesti pelagista kalastusta SPRFMO-yleissopimusalueella, on rajoitettava lippunsa alla purjehtivien ja pelagisia kantoja vuonna 2013 pyytävien alusten bruttotonneina ilmaistu kokonaisvetoisuus kyseisellä alueella unionin tasolla yhteensä 78 600 bruttotonniin."
3)
Korvataan 25 artikla seuraavasti:
"25 artikla
Pelaginen kalastus - TACit
1. Vain ne jäsenvaltiot, jotka ovat aktiivisesti harjoittaneet 24 artiklassa tarkoitettua pelagista kalastusta SPRFMO-yleissopimusalueella vuosina 2007, 2008 tai 2009, voivat pyytää pelagisia kantoja tällä alueella liitteessä I J vahvistettujen TACien mukaisesti.
2. Liitteessä I J vahvistettuja kalastusmahdollisuuksia saa käyttää vain, jos jäsenvaltiot lähettävät luettelon aluksista, jotka harjoittavat aktiivisesti kalastusta tai saaliiden jälleenlaivausta SPRFMO-yleissopimusalueella, sekä alusten satelliittiseurantajärjestelmän (VMS) tietueet, kuukausittaiset saalisraportit ja, jos ne ovat käytettävissä, satamakäyntejä koskevat tiedot komissiolle, joka toimittaa tiedot SPRFMO:n sihteeristölle."
4)
Korvataan 29 artikla seuraavasti:
"29 artikla
Isosilmätonnikalan, keltaevätonnikalan ja boniitin pyyntiponnistuksen rajoitukset
Jäsenvaltioiden on varmistettava, että kurenuotta-aluksille, jotka pyytävät isosilmätonnikalaa (Thunnus obesus), keltaevätonnikalaa (Thunnus albacares) ja boniittia (Katsuwonus pelamis) WCPFC-yleissopimusalueella, joka sijaitsee leveyspiirien 20 ° N and 20 ° S välillä aavalla merellä, myönnettyjen kalastuspäivien lukumäärä ei lisäänny."
5)
Korvataan 30 artiklan 1 kohta seuraavasti:
"1. WCPFC-yleissopimusalueen osassa, joka sijaitsee leveyspiirien 20 ° N ja 20 ° S välisellä alueella, kielletään 1 päivän heinäkuuta 2013 kello 00.00 ja 31 päivän lokakuuta 2013 kello 24.00 välisenä aikana kurenuotta-aluksilta kalastustoiminta kalojen yhteenkokoamiseen tarkoitetuilla välineillä. Kyseisenä aikana kurenuotta-alus saa harjoittaa kalastustoimintaa mainitussa WCPFC-yleissopimusalueen osassa vain, jos aluksella on tarkkailija, joka tarkkailee, ettei alus millään hetkellä
a)
käytä tai huolla kalojen yhteenkokoamiseen tarkoitettua välinettä tai siihen liittyvää elektronista laitetta;
b)
pyydä parvia kalojen yhteenkokoamiseen tarkoitetuilla välineillä."
6)
Lisätään artikla seuraavasti:
"30 a artikla
IATTC:n ja WCPFC:n päällekkäisalue
1. Alusten, jotka on merkitty ainoastaan WCPFC:n rekisteriin, on noudatettava 29-31 artiklassa säädettyjä toimenpiteitä kalastaessaan 4 artiklan n alakohdassa määritellyllä IATTC:n ja WCPFC:n päällekkäisalueella.
2. Alusten, jotka on merkitty sekä WCPFC:n että IATTC:n rekisteriin, ja alusten, jotka on merkitty ainoastaan IATTC:n rekisteriin, on noudatettava 27 artiklan 1 kohdan a alakohdassa ja 2-6 kohdassa säädettyjä toimenpiteitä kalastaessaan 4 artiklan n alakohdassa määritellyllä IATTC:n ja WCPFC:n päällekkäisalueella."
7)
Muutetaan liitteet I A, I B, I D I J, III ja VIII tämän asetuksen liitteessä III esitetyn mukaisesti.
4 artikla
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Tätä asetusta sovelletaan 1 päivästä tammikuuta 2013.
Sen 1 artiklaa sovelletaan kuitenkin 1 päivästä tammikuuta 2012.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä maaliskuuta 2013.

Labels: 11
18
6